Վերջին տարիներին զգալիորեն աճել է Պարսից ծոցի արաբական երկրներից Հայաստան այցելող զբոսաշրջիկների թիվը, ինչն առաջացնում է արաբախոս զբոսավարների զգալի պահանջարկ: Միաժամանակ, 2011թ.-ին Սիրիայում ծագած հակամարտությունը հազարավոր հայերի ստիպել է ապաստան փնտրել Հայաստանում՝ իրենց հետ բերելով նոր մշակույթ և արաբախոսների նոր հոսք: Վեր հանելով Հայաստանում արաբախոս զբոսավարների պակասը՝ «ԿԱԶԱ» հիմնադրամը և Գերմանիայի միջազգային համագործակցության ընկերությունը (ԳՄՀԸ՝ GIZ) 2017թ.-ին միասին ձեռնարկեցին սիրիահայ զբոսավարների հմտությունների բարելավմանն ուղղված կարճատև մի ծրագիր, որի նպատակն էր վերջիններիս տնտեսական ինքնաբավության առավել մեծ հնարավորություններ շնորհել: